Autokauppias Timo, 67, halusi räjäyttää netin jo vuonna 2009 – näin kulttimaineen saaneella miehellä menee nyt

AUTOKAUPPA Tuusulan Sulalla 30 vuotta autokauppaa tehnyt Timo Tuomi ei säästele sanojaan. Hänen mielestään internet ja tietokoneet ovat kaiken pahan alku ja juuri. Nyt hän on lopettamassa toimintaansa.

Tuomi esittelee omaa ajokkiaan omakotitalon pihamaalla Järvenpäässä. Pihalla on myynnissä vielä muutamia autoja. Sauvo Jylhä Katso isompi kuva

Katso isompi kuva

Aki Hast

Kahdeksan vuotta sitten Tuusulan Sulalla autoja myynyt Timo Tuomi täräytti, että koko internet pitäisi räjäyttää, sillä se on pilannut autokaupan. Juttu levisi kulovalkean tavoin valtakunnan mediaan.

Keski-Uusimaa-lehti on nyt käynyt kysymässä, mitä miehelle kuuluu.

–Olen ajamassa toimintaa alas, Tuomi kertoo järvenpääläisen omakotitalon edustalla.

Ihan kuollutta, sanoivat kaikki."

Pihalla seisoo vielä kourallinen myytävänä olevia autoja. Kauppa ei kuitenkaan ole loppumassa netin takia.

–Ikää on jo sen verran, että alkaa riittämään, 67-vuotias kaupantekijä sanoo.

Sulan liikkeen hän pani pois jonkin aikaa sitten. Tuusulassa autokauppaa Tuomi ehti tehdä noin 30 vuotta. Autoja hän on myynyt 45 vuoden ajan.

–Viimeksi kävin Sulalla. Ihan kuollutta, sanoivat kaikki siellä, Tuomi sanoo.

15 vuotta sitten liikkeen piha saattoi kuhista asiakkaista, nyt siellä ei ole enää ketään, Tuomi muistelee.

–Kaikki katsovat hinnat netistä, ja tulevat paikalle tinkaamaan. Jos hinta ei miellytä, he kaivavat koneen esiin ja sanovat, että täällä on 200 autoa tätä halvempia.

Nykyajan autokauppiaat ovat Tuomin mielestä vain tuote-esittelijöitä.

–Niillä ei ole mitään tekemistä automyyjän kanssa.

Ihmiset ostavat rahalla, jota heillä ei edes ole."

Hyväksi myyjäksi tullaan Tuomin mukaan kokemuksen kautta.

–Tykkään käydä kauppaa, puhua ihmisten kanssa. Minä vedän hinnat täältä, hän sanoo ja osoittaa sormella päätään.

Tuomi antaa esimerkin.

–Ensimmäinen laittaa auton myyntiin kymppitonnilla. Sitten tulee toinen myyjä, joka laittaa samanlaisen auton viittäsataa halvemmalla. Kolmas pyytää yhdeksän tuhatta.

Keskihinta laskee.

–Katteet menevät ennen kuin ollaan päästy edes kaupantekoon, Tuomi murahtaa.

Netti ei ole ainoa tekijä, joka on näivettänyt autokauppaa. Kauppojen velkavetoisuus ihmetyttää miestä.

–Ihmiset ostavat rahalla, jota heillä ei edes ole.

Netti saisi edelleen hänen mielestään pamahtaa taivaan tuuliin. Netti ei vaikuta negatiivisesti vain autokauppaan, vaan yritysten talouteen alasta riippumatta.

–Se koskee ihan kaikkia. Kivijalkaliikkeitä menee nurin, kun kaikki siirtyy nettiin. Valtiolta jää miljardeja saamatta. Veroja nostetaan netin takia.

Kahdeksan vuoden takaisen töräytyksen tuoma huomio tuli yllätyksenä.

–Televisioonkin on pyydetty. Ja kirjaan. Siinä jäisi raamattu kakkoseksi, jos minun tarinoita alkaisi laittamaan kansiin. Mutta en minä niihin aio lähteä, hän hörähtää.

Vaikka asiat olivat ennen Tuomin mielestä paremmin, vanhoja aikoja hän ei silti kaipaa.

–Minä olen työni tehnyt.

Timo Tuomen uusista kuulumisista kertoi ensin Keski-Uusimaa.

Mikä mies? Timo Tuomi, pitkän linjan autokauppias. 67 vuotta. Syntynyt Helsingissä. Asuu nykyisin Sipoonrannassa. Lopettelee toimintaansa ikänsä vuoksi. Toimi autokauppiaana yhteensä 45 vuotta. Sulan alueella hän ehti myydä autoja 30 vuotta. Tuomi sanoi Keski-Uusimaalle vuonna 2009, että koko internet pitäisi räjäyttää. Hänen mielestään internetissä ei ole mitään hyviä puolia. Miehen lausuma on noussut internetissä jopa kulttimaineeseen. Lausunto toi mukanaan hurjan määrän huomiota. Tiedotusvälineet ovat ottaneet miehen kertoman mukaan häneen yhteyttä tasaisin väliajoin Keski-Uusimaan jutun jälkeen.